
REFERAT

            Privind acordul pentru atribuirea în folosinţă gratuită, a unui spatiu de 20 mp, din imobilul situat în Timişoara, Bulevardul C.D. Loga nr.37, către Colegiul Naţional „Constantin Diaconovici Loga” în vederea utilizării acestuia pentru sediul Asociaţiei Liceelor Teoretice din Banat (Alt Banat)

    Se supune spre analiză Comisiilor  din cadrul Consiliului Local al Municipiului Timişoara  materialul întocmit de Direcţia Instituţii Şcolare, Medicale, Sportive şi Culturale Compartiment Şcoli, privind acordul pentru atribuirea în folosinţă gratuită, a unui spatiu de 20 mp, din imobilul situat  în Timişoara, Bulevardul C.D. Loga nr.37, către Colegiul Naţional „Constantin Diaconovici Loga” în vederea  utilizării acestuia pentru  sediul Asociaţiei Liceelor Teoretice din Banat (Alt Banat).
     În conformitate cu prevederile Legii nr.213/1998  privind proprietatea publică şi juridică al acesteia, clădirile şi terenurile în care îşi desfăşoară activitatea Consiliul Local, primăria şi instituţii publice de interes local, fac parte din domeniul public al localităţii.
     Potrivit art.112 alin (2) din Legea nr.1- Legea Educaţiei Naţionale:” Terenurile şi clădirile unităţilor de educaţie timpurie, de învăţământ preşcolar, şcolilor primare, gimnaziale şi liceale, inclusiv ale celorlalte niveluri de învăţământ din cadrul acestora, înfiinţate de stat, fac parte din domeniul public local şi sunt administrate de către consiliile locale”. 
     Prin adresa cu nr.1572/12.05.2015, completată cu adresa nr.1668/19.05.2015, înregistrate la instituţia noastră sub numerele SC2015-012530/12.05.2015 respectiv SC2015-013207/19.05.2015  Colegiul Naţional „Constantin Diaconovici Loga” situat în Timişoara, Bulevardul C.D. Loga nr.37, solicită sprijin pentru punerea la dispoziţia Asociaţiei Liceelor Teoretice din Banat (Alt Banat) a unui  spatiu  de 20 mp, din incita liceului, pe o perioadă de 1(un) an, spaţiu ce va fi utilizat ca sediu pentru activităţile Asociaţiei Alt Banat, doar în afara orelor de program al liceului.
      Colegiul Naţional „Constantin Diaconovici Loga”, situat în Timişoara, Bulevardul C.D. Loga nr.37, a iniţiat acest demers de a înfiinţa asociaţia pentru susţinerea liceelor teoretice din banat, dorind ca sediul să se stabilească în incita liceului, în baza unui contract de comodat, iar persoana desemnată pentru a reprezenta Asociaţia Alt Banat  este Mariea Ştefan, directorul  Colegiului Naţional „Constantin Diaconovici Loga”.
  
        Menţionăm ca Asociaţia Alt Banat, este o asociaţie non-profit şi are ca membri fondatori următoarele unităţi de învăţământ din Timişoara, Arad, Reşiţa şi Deva dupa cum urmează:
· Colegiul Naţional „Constantin Diaconovici Loga”;
· Liceul Teoretic Grigore Moisil;
· Colegiul Naţional Bănăţean;
· Colegiul Naţional Elena Ghiba Birta -Arad;
· Colegiul Naţional Traian Lalescu- Reşiţa;
· Colegiul Naţional Decebal- Deva;
       Scopul înfiinţării Asociaţiei Alt Banat este elaborarea, susţinerea şi implementarea unor strategii comune de dezvoltare instituţională a liceelor teoretice din Banat, prin crearea unei interfeţe în relaţia cu autorităţile, pentru exprimarea unor opinii, idei, priorităţi, nevoi, iniţiative ale cadrelor didactice şi ale elevilor din liceele teoretice din Banat, membre ale Asociaţiei, precum şi promovarea unor idei de politice publice în domeniul educaţiei.

Având în vedere cele de mai sus, supunem spre aprobare Consiliului Local;

1. Se aprobă atribuirea în folosinţă gratuită, pe o perioadă de 1 (un) an, a unui spatiu de 20 mp, din imobilul situat  în Timişoara , Bulevardul C.D. Loga nr.37, către Colegiul Naţional „Constantin Diaconovici Loga” în vederea utilizării acestuia pentru  sediul Asociaţiei Liceelor Teoretice din Banat (Alt Banat).

